
ס ד ר    ה י ו ם

הצעת חוק לפיצוי נפגעי גזזת (תיקון מס' 3), התשס"ד-2004



נכחו:

חברי הוועדה:	שאול יהלום – היו"ר
	

	
מוזמנים:	ורד שהרבני, המוסד לביטוח לאומי
	מלכה כהן-גלבוע, העמותה לפיצוי לנפגעי גזזת
	ד"ר אלכס לבנטל, משרד הבריאות
	
	

	
מנהלת הוועדה:	 וילמה מאור


יועצת משפטית:	עו"ד ג'ודי וסרמן


נרשם על-ידי:	חבר המתרגמים בע"מ


הצעת חוק לפיצוי נפגעי גזזת (תיקון מס' 3), התשס"ד-2004



היו"ר שאול יהלום:

	אני מתכבד לפתוח את ישיבת ועדת העבודה, הרווחה והבריאות. הנושא שלנו הוא הצעת חוק לפיצוי נפגעי גזזת (תיקון מס' 3), התשס"ד-2004. אנחנו נמצאים לאחר קריאה ראשונה, בהכנה לקריאה שניה ושלישית, זאת הצעה חוק מטעם הממשלה. מי מוביל את הצעת החוק מטעם הממשלה, ביטוח לאומי, בבקשה.

ורד שהרבני:

	אנחנו התכנסנו פה לתקן איזה שהיא לקונה שקיימת בחוק ואנחנו מבקשים לתקן לטובת הנפגעים משהו שלא קיים בו. בחוק לפיצוי נפגעי גזזת יש שלוש דרגות שעל פיהן מקבלים את התגמול וזה לפי אחוזי הנכות הרפואית. יש מ-5%-39 הדרגה הראשונה, מ-40-74 זאת הדרגה השניה ומ-75 עד מאה אחוז זאת הדרגה השלישית. לדרגה הראשונה זכאי נפגע למענק חד פעמי, בדרגה השניה כבר שזה מ-40% הוא זכאי לפיצוי חד פעמי שהוא על-פי החוק נקבע ל-50 אלף שקלים, היום הוא כבר בסביבות 75 אלף שקלים ולקיצבה חודשית, ובדרגה השלישית החמורה ביותר שזה מ-75% עד מאה אחוז, אדם זכאי לפיצוי חד פעמי שגובהו מאה אלף שקלים לפי החוק והיום הוא כבר מעל 150 אלף שקלים וקיצבה חודשית.

היו"ר שאול יהלום:

	כמה זה המענק?

ורד שהרבני:

	המענק החד פעמי הוא תלוי אחוזי נכות, הוא מחושב כ-70 פעם - -

היו"ר שאול יהלום:

	מה זה אומר, כמו ש אמרת כאן 75 אלף וכאן 150 אלף, אז כמה המענק?

ורד שהרבני:

	כ-6,000 שקל. 

היו"ר שאול יהלום:

	וכמה זה הקצבה החודשית?


ורד שהרבני:

	הקצבה החודשית תלויה באחוזים, כשהקצבה של מאה אחוז היא כ-1,800 שקלים. 

	מאחר והחוק לא מסדיר, אנחנו דנים פה לפחות בתיקון הזה באדם שנגרמה לו החמרה כתוצאה מהפגיעה לפי חוק גזזת, ומאחר והחוק לא מסדיר זכאות של נפגע ששולם לו מענק, כלומר הדרגה הראשונה, ובעקבות החמרה הוא עובר מהדרגה הראשונה לשניה או לשלישית, מבוקש כאן לתת לו את אותו פיצוי נוסף שהוא בגובה ההפרש בין המענק ששולם לו לבין מה שהיה משולם אם מלכתחילה הוא היה בדרגה הגבוהה יותר. יש פה ענין של לקונה מסויימת שהוא זכאי להפרש הזה. 

היו"ר שאול יהלום:

	מאיזה תאריך?

ורד שהרבני:

	זה התיקון השני שאנחנו מדברים עליו. מאחר והמצב הקיים טרם התיקון זה המועד שבו נקבעו לו אחוזי הנכות החדשים עקב ההחמרה ומאחר ומהנסיון שנצבר לוקח מספר חודשים בין מועד התכנסות הועדה, אנחנו מבקשים גם לתקן את זה שזה יהיה המועד שבו הוגשה הבקשה להחמרה. 

היו"ר שאול יהלום:

	יש כאן משהו לרעת האדם?

ורד שהרבני:

	ממש לא. 

היו"ר שאול יהלום:

	הכל לטובה. 

ורד שהרבני:

	אני רוצה לציין שזה תיקון שצריך להיעשות, הוא גם על דעת האוצר, הנושא הזה נדון בבית הדין הארצי לעבודה ב-1.1.2003, ניתן תוקף של פסק דין מוסכם בין המדינה לבין המערערת בתיק והנושא הזה הוסכם ולכן מהרגע שאנחנו קיבלנו את תוקף פסק הדין אנחנו בביטוח לאומי מפעילים הלכה למעשה מתוקף פרשנות את הענין הזה, אנחנו מבקשים פה שזה יהיה מוסדר ושזה יהיה קבוע בחוק. 

היו"ר שאול יהלום:

	מה שהיה בחוק ההסדרים, לא לתת רטרואקטיבית - -

ורד שהרבני:

	זה לא קשור, זה ירד מהפרק. 

קריאה:

	ואתם מבקשים תחולה מה-2.11.2003.

ורד שהרבני:

	אני חושבת שזה צריך להיות מה-1.1.2003 כמו בדברי ההסבר. 

היו"ר שאול יהלום:

	האם יש מישהו שרוצה להעיר על הנוסח איזה שהיא הערה?

מלכה כהן-גלבוע:

	התיקון מוצע כאן מ-1.11.2003, הייתי מאוד מבקשת אם אפשר להחיל אותו מה-1.1.95, פשוט למען הסדר הטוב, זה לא ענין של תקציב, פשוט רק למען הסדר הטוב. ממילא התשלום מבוצע מיום הגשת ההחמרה, זה לא ענין של תקציב, זה פשוט למען הסדר הטוב.

אלכס לבנטל:

	היא אומרת שכולם נוהגים לפי ההלכה, אז היא אומרת שאם כבר ככה נוהגים - -

היו"ר שאול יהלום:

	אומרים לך שלא נוהגים כך, נוהגים כך רק מיום פסק בית המשפט. פסק בית המשפט ניתן בינואר 2003 ולכן אם אנחנו נקבל את עמדתך הם יצטרכו לשלם פיצויים רטרואקטיביים מ-95 עד 2003 ואת זה הם לא רוצים. 

	גב' שהרבני, האם מה שמציעה כאן הגב' מלכה כהן, האם זה באמת יעלה גם - -

ורד שהרבני:

	זה לא מקובל על הממשלה ויש לזה השלכות שאנחנו לא יכולים כרגע לאמור אותם מבחינה תקציבית, זה פורץ לחלוטין את מה שהוסכם והמועד צריך להיעשות מהיום שבו ניתן פסק הדין. 


היו"ר שאול יהלום:

	עוד הערות? אין. אנחנו מאשרים את החוק לקריאה שניה ושלישית, מודים לכל הנוכחים, תודה רבה לכם. 



הישיבה ננעלה בשעה 15:40






